Screenshot: HRT



GOST emisije "Nedjeljom u dva" kod Aleksandra Stankovića bio je načelnik općine Primošten Stipe Petrina. Objasnio je svoju političku poziciju u ovome trenutku te odgovorio na pitanje kako bi u ovome trenutku trebalo formirati vlast u Republici Hrvatskoj.

Na početku emisije Petrina je kometirao prvu sjednicu Sabora, odnosno činjenicu da nije nikoga prozivao. "Obukao sam tradicionalno hrvatsko odijelo i ne vidim razloga zašto na svečan dan ne bih to nosio, a zastupnice nisam ljubio", kazao je.

"Ne vidim razloga zašto bi se mijenjao, ovo sam ja"



Govoreći o situaciji na Plitvcama, kada su ga novinari zaskočili dok je išao vršiti nuždu u šumu, rekao je da je to on, osvrčući se na svoje riječi :" Evo da vidite tko će vam voditi državu. "Ne vidim razloga zašto bi se mijenjao, to sam ja", kazao je.



Ukratko je iznio svoju biografiju - rođen je u Primoštenu, 13 godina je bio jedinac, kaže da ga nisu razmazili, ali da je imao dobro djetinjstvo. "Otac i mater idealni, s jedne i druge strane bili su galantni fabriceri", kaže Petrina te dodaje da mu je majka bila posebno pobožna. "Nisam se nikad volio rano dizati, ali sam morao zbog vjeronauka, to mi je bilo najteže, nekoliko puta me biskup zvao da budem ministrant", kazao je. Završio je srednju tehničku školu, neko vrijeme je pohađao i Višu te Pomorski fakultet, koji je upisao 1995. godine, no ni Višu ni fakultet nije završio.

"Nije za čuditi se, podržavam predsjednicu u studiranju", kazao je i dodao da je za njega ipak završeno.

Govoreći o iskustvu rada na brodu, kazao je da plaća nije bila loša, ali da je rat sve prekinuo. "Ja nisam služio u JNA, imam oštećenje ramena. Otišao sam iz ideala, sve što je bilo na mene sam sam kupio, ne bih o tome, to je bila jedna idealistička situacija. Ja ne mogu lagati o ratu, bio sam zapovjednik prvog voda u 113. brigadi", kazao je. Na upit je li istina da je momcima govorio da "život treba pod svaku cijenu sačuvati, a teritorij ne", kazao je da je to istina i da je to njegov najveći uspjeh.

"Ja svakoga pozivam na javni dvoboj"

"Ja svakoga pozivam na javni dvoboj, neka svatko prikaže što ja imam i što javnost uopće ne zna", dodaje.

Za sebe tvrdi da je pravaš. "Ja sam član Hrvatske stranke prava od 1991. godine. Tko je znao da ću ja danas doći u ovakvu situaciju, bio sam član HOS-a. Ljudi koji su me dolazili razoružavati danas su slobodni, ali nisu imali što razoružati", kaže.

"Onda su mi vikali da je moj ujak ustaša. Takvo je javno mnijenje u Hrvata i s time se ne opterećujem", dodaje.

Komentirajući kritike da samo žudi za svjetlima reflektora, kazao je da to nije istina i da bi onda bio skroz drugačiji.

"Ja sam od početka tvrdio da je platforma MOST izvrsna ideja. Nije MOST razočaranje, nego ljudi koji vode MOST i ne mogu se nositi s ovim teretom", kazao je i rekao da bi se prije dva mjeseca dvoumio bi li ušao, da je znao da će biti ovakva situacija. Dodaje da nije samoinicijativno ušao u MOST.

Tko je koga zvao?

"Ja sam Boži rekao da je on upljuvak HDZ-a, a on je rekao da ni pod koju cijenu ne bi koalirao s HDZ-om", kazao je. Nije htio priznati da smatra da je greška što je ušao u MOST. "Da nisam ušao u Sabor, možda bih bio bolje koncentriran na Primošten", kaže. Dodaje da je vjerovao Petrovu da neće koalirati s HDZ-om, a onda je nekoliko dana kasnije došla vijest da se Petrov sastao s Karamarkom.

Kazao je da on nije bio glavni u MOSTU-u i da je to bila kriva percepcija. "Kada sam ja ušao u MOST, porasla im je popularnost za sedam posto", kazao je. Dodao je da se politika MOST-a kroji izvan MOST-a te da to treba pitati Petrova i Grmoju. "Petrov je jedna osoba dok traju jutarnji pregovori, nastane pauza, Božo se izgubi na dva-tri sata i vrati se kao sasvim drugi čovjek", kaže.

Tekst se nastavlja ispod oglasa

Kaže da je na prvoj klauzuri odmah rekao da neće ići s MOST-om ako će doći do koalicije s HDZ-om. "Petrina se ponio korektno, ja sam ponudio svoj mandat. Mene u toj priči nema", kaže.

"Nije pametno da MOST iznjedri svog kandidata za mandatara"

"Nije pametno da MOST iznjedri svog kandidata za mandatara. Prvo moramo vidjeti želimo li nove izbore, a ako ne želimo, moramo izabrati stranu i biti svjesni da će nas ta strana iskoristiti, prožvakati i ispljunuti. Da se to nama ne bi dogodilo, ja sam rekao, uzmimo funkciju predsjednika Sabora, čime se osigurava da će reforme koje su nužne neće biti opstruirane. Predsjednik Sabora jedini može na dnevni red uvrstiti što on želi", kazao je.

Komentirajući Podolnjakovo odbijanje te pozicije, kaže da je bio šokiran i da bi on podigao ruku za njega. "Nije bauk da budu izvanredni izbori - bolje platiti par stotina milijuna, nego trpjeti četiri godine vlast koja će vas uništavati", kaže.

Rješavanje uhljeba

Na upit je li se MOST previše raspršio u prijedlozima reformi i zašto nisu s konkretnim pitanjima išli pred SDP i HDZ. "To je jednostavno. Da MOST ima 150 zastupnika, sve ono što pregovaraju ne mogu na taj način i u to vrijeme ispuniti. U ovom trenu proračun RH je 113 milijardi, svake godine pravite negativni proračun za 17 milijardi, 19 milijardi se troši na plaće i mirovine. Po meni, mirovinska reforma se mora provesti unutar sume koja se troši za mirovine. Tu ima mjesta za reforme - onima koji imaju više se oduzme, onima koji imaju manje se nadoknadi. Moramo se riješiti 63.500 državnih službenika, na koje se troši 71 milijarda kuna. Njima se treba jednim dijelom zahvaliti", kazao je.

Na upit kome bi on dao podršku, kaže da će podržati bilo koga za predsjednika Sabora tko skupi najviše glasova, pa čak i HDZ-ovog Reinera. Na isti upit za Vladu, kazao je da on s HDZ-om neće, ali da to ne znači ni da će sa SDP-om. Kazao je da je u boljim odnosima s gospođama koje su s Prgometom, jer ga je pogodilo ponašanje Petrova prema njima.

"Ja sam zaslužan za izbacivanje Prgometa? Ja sam Petrovu rekao da ga šusne odmah van, jer je to izdaja", kaže Petrina. "Petrov je meni to skroz drugačije predstavio, a ja sam na Plitvicama tražio da ga se sasluša. Krugu iz Metkovića to nije odgovaralo. Nemojte zamjeriti što ja tako kažem, jer mi je prezentirana potpuno drugačija istina", zaključuje.

Velika koalicija?

Petrina kaže da se MOST mora opredijeliti. Komentirao je i ponašanje premijera Milanovića te kazao da je u ovakvu situaciju došao jer nije bio premijer kakav se pred izbore predstavljao. "Vlast se ne dobiva, ona se gubi", kaže. Dodao je da Milanović ima veći kapacitet da bude premijer nego Milanović.

Osvrnuo se i na slučaj Rašković, za kojeg tvrdi da je Rašković tražio od SDP-a i njegove liste 60.000 eura. "Tražio je od SDP, HNS i moje nezavisne liste 60.000 eura, da dovede 30 autobusa Srba koji bi glasali za SDP-ova župana Duška Živkovića, za zamjenika župana HNS-ovca Gorana Jurkovića i jednog kandidata za dožupana sa moje Nezavisne liste. 2013. godine tražio je 30.000 od Anite Bare i ona nije dala te novce, ali ih je bila spremna dati", kazao je i dodao da za to ima i više nego svjedoke.

Kazao je da je jednom općinskom poduzeću Primošten bio spreman dati mito za koncesiju za Rivu od 30.000 kuna. Policija je podnijela kaznenu prijavu protiv mene zbog lažnog prijavljivanja kaznenog djela. "Jedna grupa ljudi kojima je bilo stalo da sve što Primošten zaradi ide u Primošten je to napravila, ja tada nisam bio načelnik", kaže.

Zaključuje kako na nacionalnoj razini nedostaje politička vertikala, kao što postoji na lokalnoj razini.



